Christian Friis Bach (RV), 2014-06-03:
Mange tak.
Vi er som parti bestemt optaget af at skabe sammenhæng i Danmark; vi er optaget af at sikre gode forhold, også for landets øer og økommuner.
Det er også derfor, regeringen har gjort noget ekstra; regeringen har forhøjet tilskuddet, så der kan blive billigere godstransport og turistbilletter, og der udbetales samlet over 180 mio. kr. til de tre økommuner og til kommuner med små øer.
Disse tilskud giver kommunerne frihed til selv at tilrettelægge en færgedrift og den kommunale service i kommunerne og på øerne i øvrigt.
Det giver dem også et incitament til at få den mest effektive færgedrift, men det bliver, må vi jo erkende, anvendt meget forskelligt af kommunerne.
Og her skal både vi og borgerne på landets øer holde kommunerne ansvarlige for, at der skal sikres gode forhold for borgerne på de danske øer, og her – også her – tror vi på det kommunale selvstyre.
Men en ligestilling, en fuld ligestilling, og en indførelse af det såkaldte landevejsprincip vil være en meget dyr løsning.
På Læsø, Samsø og Ærø har man jo, som vi har hørt her fra talerstolen, beregnet, at det vil koste yderligere 85 mio. kr.
Der foreligger ikke nogen samlede beregninger, men vi hørte Dansk Folkepartis ordfører, fru Mette Dencker, sige, at det nok vil være et beløb i størrelsesordenen fra 300 mio. til 500 mio. kr., som det ville koste at få fuld ligestilling og have et landevejsprincip.
Og må jeg minde om, at disse 300 mio. til 500 mio. kr. er driftsomkostninger, det er årlige omkostninger, altså år efter år, for at fragte personer og biler frem og tilbage til landets øer.
Det er meget dyrt, og derfor skal der tilvejebringes en betydelig finansiering, som ingen af partierne bag det forslag til vedtagelse, som vi hørte blev oplæst af ordføreren for Dansk Folkeparti, har tilvejebragt; man har ikke på nogen måde anvist den meget betydelige finansiering, som der ligger bag fuld ligestilling og indførelsen af et landevejsprincip.
Så skal vi huske, at det, at der er bedre og billigere transport jo ikke i sig selv vil få flere mennesker til at flytte til øerne for at bo der.
For det er jo i dag også sådan, at man kan erhverve en bolig og noget jord billigere på de danske øer, fordi der netop er omkostninger ved at transportere sig til og fra øerne.
Og derfor vil det jo være sådan, at hvis transporten bliver billigere, vil priserne på boligerne og jorden gå op.
Så derfor er det jo ikke en snuptagsløsning til at få flere mennesker til at flytte til de danske øer for at bo der.
Vi vil gerne se på, hvad der kan gøres; vi vil gerne nedsætte en arbejdsgruppe, der kan analysere det yderligere, og derfor tager vi også positivt imod debatten og håber, at man kan enes om et forslag til vedtagelse.
Forslag til vedtagelse
»Folketinget opfordrer regeringen til at nedsætte en arbejdsgruppe, hvis opgave er inden 1. marts 2015 at udrede, hvordan det bedst sikres, at danske økommuner og småøer opnår bedre og billigere transport til resten af Danmark for biler og personer.
Folketinget ønsker, at arbejdsgruppen analyserer, om det såkaldte landevejsprincip kan indføres, så befordring til og fra ikke-brofaste øer sker til priser, der svarer til udgiften ved kørsel over tilsvarende afstande på landevej.
Arbejdsgruppen skal desuden forholde sig til, om fastboende på ikke-brofaste økommuner kan opnå ligestilling med de 27 danske småøer, der siden 2001 har haft gratis personbefordring.
Det var forslaget til vedtagelse fra Socialdemokraterne, Radikale Venstre, SF og Enhedslisten.
Tak for ordet.